ཕྱི་ལོ་༡༩༨༨་ང་དགའ་ལྡན་ཤར་རྩེར་བསླེབས་དུས་ང་ཕལ་ཆེར་ལོ་༢༣་ཡིན།དེ་དུས་ངས་མི་ཚེ་གང་ག་དགའ་ལྡན་ནང་སྐྱེལ་བར་ཧ་ཅང་འདོད་པ་ཡོད།དེ་ལ་དེ་དུས་༧སྐྱབས་རྗེ་ཛེ་སྨད་རིན་པོ་ཆེ།༧སྐྱབས་རྗེ་མཁན་ཟུར་བླ་ཏི་རིན་པོ་ཆེ།དགའ་ལྡན་ཁྲི་པ་བྱང་རྩེ་རྗེ་བཙུན་འཇམ་དཔལ་གཞན་ཕན།༧སྐྱབས་རྗེ་འདན་མ་བློ་ཆོས་རིན་པོ་ཆེ།༧སྐྱབས་རྗེ་གྲྭ་སྒོམ་རིན་པོ་ཆེ།བྲག་གཡབ་རྟོགས་ལྡན་རིན་པོ་ཆེ།རྒན་མཁན་ཟུར་བྱམས་པ་ཡེ་ཤེས་མཆོག།དགེ་བཤེས་དཀོན་མཆོག་ཚེ་རིང་བཅས་བླ་མ་མཁས་པ་བསམ་གྱི་མི་ཁྱབ་པ་མང་པོ་བཞུགས་ཡོད་རེད།དེ་དུས་ང་ཚོ་གཡས་གཡོན་ག་པར་ལྟས་ན་ཡང་བླ་མ་མཁས་པ་ཆེན་པོ་མང་པོ་མཇལ།ལོ་ཁ་ཤས་རྗེས་ལ་༧སྐྱབས་རྗེ་ཁྲི་བྱང་མཆོག་སྤྲུལ་རིན་པོ་ཆེ་དགའ་ལྡན་ནང་ཆོས་བཞུགས་གནང་སོང་།དེ་དུས་ང་སྡོས་ས་ཚེམས་བླ་བྲང་།ཁྲི་བྱང་བླ་བྲང་གི་འགྲམ་དུ་རེད།བླ་བྲང་ནང་༧མཆོག་སྤྲུལ་རིན་པོ་ཆེས་སྐུ་རྩེད་གནང་དུས་ང་ལ་ཚུར་གཟིགས་ནས་ཕྱག་གཡབས།ངས་ཡང་ཕར་ལག་གཡབས་ནས་འཚམས་འདྲི་ཞུས་པ་ཡིན།